Syyrialaispakolaisia lähellä Turkin rajaa. Turkki haluaisi Syyrian puolelle turvavyöhykkeitä, mutta nähtäväksi jää, millaisia vyöhykkeitä ja minne Trump haluaa niitä muodostaa.

Syyrialaispakolaisia lähellä Turkin rajaa. Turkki haluaisi Syyrian puolelle turvavyöhykkeitä, mutta nähtäväksi jää, millaisia vyöhykkeitä ja minne Trump haluaa niitä muodostaa. Sedat Suna/EPA

Yhdysvaltain uuden presidentin yllättävät reaktiot ja nopeat päätökset voivat vielä aiheuttaa harmaita hiuksia Kremlissä. Eilen Trump ilmoitti perustavansa turvavyöhykkeitä syyrialaisille.

Presidentti Donald Trump tokaisi ABC-televisioyhtiön haastattelussa, että hän aikoo perustaa turvavyöhykkeitä Syyriaan. Taisteluita pakenevat syyrialaiset voisivat hakea turvaa vyöhykkeiltä ja hakea sieltä käsin esimerkiksi pääsyä kiintiöpakolaiseksi.

Trumpin mielestä Euroopan maat ovat tehneet virheen päästäessään Lähi-idästä "miljoonia" pakolaisia.

– Minä en halua samaa tänne. Minä todella aion toteuttaa turvavyöhykkeet Syyriassa, hän sanoi, kertomatta yksityiskohtia.

Uutistoimisto Reutersin käsiinsä saaman muistion mukaan Trumpin odotetaan lähipäivinä määräävän Pentagonin ja ulkoministeriön laatimaan 90 päivän määräajassa suunnitelman turvavyöhykkeistä.

Muistiostakaan ei selviä tarkemmin, minne vyöhykkeet perustettaisiin – mahdollisesti ainakin osin Syyrian naapurimaihin – miten laajaa suojelua ne antaisivat, ja mitkä tahot vyöhykkeitä valvoisivat.

Käytännössä vyöhykkeiden perustaminen merkitsisi isoja sotilaallisia lisävelvoitteita Yhdysvalloille ja lisäisi riskiä, että maa sotkeutuu sotilaallisesti Syyrian kriisiin.

Se on askel, jota Trumpin edeltäjä, presidentti Barack Obama visusti varoi ottamasta. Ilmatilan valvonta vaatisi lisää amerikkalaisia lentokoneita, ja todennäköisesti myös maajoukkojen lähettäminen tulisi ajankohtaiseksi.

Venäjällä ei Trumpin aloitteesta ilahduttu

Yksi turvavyöhykkeiden perustamisen riskeistä on mahdollinen törmäys Syyriassa olevien venäläisjoukkojen kanssa. Venäjä tukee Syyrian presidenttiä, Bashar al-Assadia, jonka Yhdysvallat on ainakin tähän asti halunnut sivuun maan johdosta.

Kremlin tiedottaja Dmitri Peskov sanoi torstaina, ettei Trumpin hallinto ole neuvotellut turvavyöhykkeistä Venäjän kanssa. Peskov myös kehotti miettimään vielä mahdollisia seurauksia:

– On tärkeää, ettei tuo vain pahenna pakolaisten tilannetta. Kaikki seuraukset pitäisi arvioida.

Syyrian naapurimaassa Turkissa on lähes kolme miljoonaa syyrialaista pakolaista. Turkki on pitkään toivonut turvavyöhykkeiden perustamista, ja on nyt Turkin ulkoministerin tiedottajan Huseyin Muftuoglun mukaan odottavalla kannalla nähdäkseen Trumpin hankkeen yksityiskohdat.

Lähteet: Reuters, Tass